B. Osobitná časť

K Čl. I
 
K bodu 1
Navrhuje sa definovať predmet úpravy zákona o verejnom obstarávaní tak, aby pokrýval aj termíny a pojmy upravené a používané v zákone a súčasne aj umožnenie jednoduchšieho vyjadrovania sa najmä pri procesnej úprave revíznych postupov a pri zachovaní už používaných pojmov. Navrhovaná definícia vychádza z definície zákazky v § 3 zákona o verejnom obstarávaní a definície koncesie v § 15 zákona, podľa ktorej koncesia na stavebné práce je zákazka rovnakého typu ako zákazka na uskutočnenie stavebných prác a koncesia na služby je zákazka rovnakého typu ako zákazka na poskytnutie služby. Rozdielom oproti klasickej zákazke je len kompenzácia peňažného plnenia poskytnutím práva užívania alebo práva brať úžitky.
 
K bodu 2
Navrhuje sa legislatívno-technická úprava vyplývajúca z predchádzajúcich legislatívnych úprav zákona o verejnom obstarávaní, a to vypustenie poznámky pod čiarou, ktorá odkazovala na § 4 a § 5 zákona č. 610/2003 Z. z. o elektronických komunikáciách v znení zákona č. 716/2004 Z. z.
 
K bodu 3
Navrhuje sa vypustenie výnimky zo zákona o verejnom obstarávaní týkajúca sa koncesie na služby, ktorú uzatvára verejný obstarávateľ vzhľadom na to, že týmto návrhom zákona sa upravuje pre verejného obstarávateľa postup zadávania koncesie na služby.
 
K bodu 4
V súvislosti s návrhom ustanovení, ktoré upravujú zadávanie koncesií na služby je potrebné navrhnúť aj úpravu týkajúcu sa výnimky z aplikácie zákona o verejnom obstarávaní pri koncesii na stavebné práce a koncesii na služby pre obstarávateľa. Súčasne sa však upravuje, že výnimka sa nevzťahuje na prípady, ak zadáva koncesiu na stavebné práce a koncesiu na služby v súvislosti s vykonávaním niektorej z činností  uvedených v § 8 ods. 3 až 9 zákona o verejnom obstarávaní verejný obstarávateľ.
 
K bodu 5
Navrhovanou úpravou sa spresňuje výnimka pre obstarávateľa, ktorý nie je povinný postupovať podľa zákona o verejnom obstarávaní v prípade, ak zadáva zákazku na iné účely ako vykonávanie činností v odvetví energetiky a tepelnej energetiky, v odvetví vôd, v odvetví dopravy, v odvetví poštových služieb a na činnosti  súvisiace s využívaním geograficky vymedzeného územia  na účely prieskumu alebo ťažby ropy, plynu, uhlia alebo ostatných tuhých palív alebo prevádzkovania  verejných letísk,  námorných prístavov, vnútrozemských prístavov alebo iných terminálových  zariadení pre leteckých dopravcov, dopravcov v námornej doprave alebo vo vnútrozemskej doprave.
 
K bodu 6
Navrhuje sa legislatívno-technická úprava vzhľadom k navrhovanej úprave v § 8 (definícia obstarávateľa).
Súčasne sa navrhuje pre obstarávateľa vylúčiť z výnimky tie zákazky, ktorých predpokladaná hodnota je síce nižšia ako zákonom ustanovený finančný limit pre povinnú aplikáciu pravidiel a postupov verejného obstarávania, ale ak verejný obstarávateľ poskytne obstarávateľovi viac ako polovicu finančných prostriedkov na tieto zákazky, je obstarávateľ v týchto prípadoch povinný aplikovať pravidlá a postupy verejného obstarávania ustanovené v § 7 zákona o verejnom obstarávaní.
 
K bodu 7
Navrhovaná nová definícia verejného obstarávania súvisí s novonavrhovanou úpravou predmetu úpravy zákona o verejnom obstarávaní v bode 1.
 
K bodu 8
Navrhovanou úpravou ustanovenia, ktoré sa týka stanovenia predpokladanej hodnoty zákazky na poskytnutie služby v prípade, ak ide o súťaž návrhov, sa sleduje jednoznačné určenie predpokladanej hodnoty v prípade súťaže návrhov. Do predpokladanej hodnoty sa zahrnú vždy udelené ceny za návrhy a udelené odmeny za návrhy bez zohľadnenia, či ide o súťaž návrhov vedúcu k uzavretiu zmluvy alebo súťaž návrhov bez uzavretia zmluvy. Z uvedeného dôvodu bolo potrebné navrhnúť vypustenie časti textu, ktorý špecifikoval len jeden spôsob súťaže návrhov.
 
K bodu 9
Navrhuje sa legislatívno-technická úprava, ktorá upresňuje znenie ustanovenia.
Pri určovaní charakteru osoby s prihliadnutím na ustanovenia zákona o verejnom obstarávaní je potrebné primárne prihliadať na účel jej založenia. Účelom založenia právnickej osoby môžu byť aj priemyselné alebo komerčné aktivity, ale pre kvalifikovanie právnickej osoby ako verejného obstarávateľa podľa zákona o verejnom obstarávaní je podstatné, že táto právnická osoba bola založená alebo zriadená na vykonávanie činnosti, ktorá nemá výlučne komerčný ani priemyselný charakter.
 
K bodom 10 až 13
Navrhovanou úpravou sa sleduje spresnenie postupu pre osobu, ktorá obdrží od verejného obstarávateľa viac ako 50 % finančných prostriedkov na dodanie tovaru, uskutočnenie stavebných prác a poskytnutie služieb. V prípade, ak ide o zákazku na stavebné práce, ktorej predpokladaná hodnota sa rovná alebo je vyššia ako 5 150 000 eur a v prípade, ak ide o zákazku na dodanie tovaru alebo poskytnutie služby, ktorej predpokladaná hodnota sa rovná alebo je vyššia ako 206 000 eur, táto osoba postupuje ako verejný obstarávateľ pri zadávaní nadlimitných zákaziek.
Súčasne sa navrhuje upraviť postup pre subjekty vykonávajúce činnosti podľa § 8 ods. 3 až 9 zákona v prípade, ak im verejný obstarávateľ poskytne viac ako 50 % finančných prostriedkov na predmet zákazky súvisiaci s relevantnou činnosťou, ale predpokladaná hodnota predmetu zákazky je nižšia ako zákonom ustanovené finančné limity, pri ktorých je takýto subjekt povinný aplikovať pravidlá a postupy vo verejnom obstarávaní. Navrhovaná úprava súvisí najmä s poskytovaním finančných prostriedkov z európskych fondov a zadávaním zákaziek, ktoré sú z týchto fondov financované.
 
K bodu 14
Navrhovaná úprava je v dôsledku navrhovanej zmeny v bode 17, ktorá upravuje povinnosť pre verejného obstarávateľa pri zadávaní zákazky na vykonávanie činnosti v odvetví energetiky a tepelnej energetiky, v odvetví vôd, v odvetví dopravy, v odvetví poštových služieb a na činnosti súvisiace s využívaním geograficky vymedzeného územia na účely prieskumu alebo ťažby ropy, plynu, uhlia alebo ostatných tuhých palív alebo prevádzkovania verejných letísk, námorných prístavov, vnútrozemských prístavov alebo iných terminálových zariadení pre leteckých dopravcov, dopravcov v námornej doprave alebo vo vnútrozemskej doprave riadiť sa pravidlami vo verejnom obstarávaní ako obstarávateľ (vybrané odvetvia).
 
K bodom 15 a 16
Navrhuje sa legislatívno-technická úprava zohľadňujúca úpravu v bode 17.
 
K bodu 17
Navrhuje sa doplniť ustanovenie, ktorým sa verejnému obstarávateľovi ukladá povinnosť pri zadávaní zákazky na vykonávanie činnosti v odvetví energetiky a tepelnej energetiky, v odvetví vôd, v odvetví dopravy, v odvetví poštových služieb a na činnosti súvisiace s využívaním geograficky vymedzeného územia na účely prieskumu alebo ťažby ropy, plynu, uhlia alebo ostatných tuhých palív alebo prevádzkovania verejných letísk, námorných prístavov, vnútrozemských prístavov alebo iných terminálových zariadení pre leteckých dopravcov, dopravcov v námornej doprave alebo vo vnútrozemskej doprave riadiť sa pravidlami ako obstarávateľ (vybrané odvetvia).
Navrhuje sa upraviť zákaz uzatvárania dodatkov k zmluve, ktorá bola výsledkom verejného obstarávania v zmysle rozhodnutia ESD vo veci C-454/2006.
 
K bodu 18
Nadväzne na navrhovanú úpravu pravidiel zadávania koncesie navrhuje sa doplniť aj definícia koncesionára v súvislosti s uzavieranou zmluvou, ktorej predmetom záväzku je aj verejným obstarávateľom poskytnuté právo užívať stavbu na dohodnutý čas pri koncesii na stavebné práce alebo poskytnuté právo brať úžitky z poskytovaných služieb na dohodnutý čas pri koncesii na služby.
 
K bodom 19 a 20
Ide o legislatívno-technickú úpravu v súvislosti s úpravou koncesie na služby, kde je potrebné pôvodný pojem koncesie upresniť, že ide o koncesie na stavebné práce. Navrhuje sa pri definícii koncesie na služby určiť aj časové obdobie.
 
K bodu 21
Ide o legislatívno-technickú úpravu v súvislosti s komunikáciou v súťaži návrhov.
 
K bodu 22
Navrhuje sa doplniť ustanovenie týkajúce sa predkladania dokladov preukazujúcich splnenie podmienok účasti uchádzačov alebo záujemcov so sídlom v Českej republike, že doklady v českom jazyku sa nemusia preložiť do štátneho jazyka (slovenského jazyka). Vychádzalo sa zo zrozumiteľnosti českého jazyka a slovenského jazyka.
 
K bodu 23
Vzhľadom na to, že v praxi verejní obstarávatelia/obstarávatelia stanovovali minimálne lehoty na predkladanie ponúk a lehoty na predkladanie žiadostí o účasť, navrhuje sa doplniť pravidlo, že je potrebné pri stanovovaní týchto lehôt prihliadať na zložitosť predmetu zákazky a čas potrebný na vypracovanie ponúk.
 
K bodu 24
Ide o legislatívno-technickú úpravu – zavedenie legislatívnej skratky.
 
K bodu 25
Navrhovaným doplnením ustanovenia sa transponuje čl. 2d ods. 4 druhá zarážka, ale najmä čl. 3a smernice Európskeho parlamentu a Rady 2007/66/ES. Toto dobrovoľné oznámenie umožňuje verejnému obstarávateľovi a obstarávateľovi zabezpečiť transparentnosť aj pri zákazkách, pri ktorých nie je povinný uverejniť oznámenie o vyhlásení verejného obstarávania alebo oznámenie použité ako výzva na súťaž a odkladná lehota na uzavretie zmluvy pri takýchto zákazkách umožňuje dotknutým osobám uplatniť revízne postupy, ak sa domnievajú, že zvolený postup verejného obstarávateľa alebo obstarávateľa nie je v súlade s pravidlami verejného obstarávania. Súčasne sa uvádzajú obsahové náležitosti tohto dobrovoľného oznámenia. Štandardný formulár tohto oznámenia pre nadlimitné zákazky vydá Európska komisia. Ak sa verejný obstarávateľ/obstarávateľ rozhodne pre uverejnenie dobrovoľného oznámenia o zámere uzavrieť zmluvu a dodrží odkladnú lehotu pri uzatvorení zmluvy, potom nemôže úrad uložiť zákaz plnenia takejto zmluvy.
 
K bodu 26
Navrhuje sa vypustiť ustanovenie, podľa ktorého možno v oznámení o vyhlásení verejného obstarávania uviesť pravidlo, ktoré sa použije na uzavretie zmluvy s iným dodávateľom, ak pôvodný dodávateľ stratil schopnosť plniť zmluvu. V tomto prípade bolo možné uviesť toto pravidlo, ak išlo o verejný záujem. Nevhodná praktická aplikácia tohto ustanovenia odporuje základným princípom verejného obstarávania, keď sa v oznámení o vyhlásení verejného obstarávania ako pravidlo uvádza použitie rokovacieho konania bez zverejnenia.
 
K bodu 27
Navrhuje sa legislatívno-technická úprava ustanovenia vzťahujúca sa na povinnosť posielať publikačnému úradu a úradu oznámenia používané vo verejnom obstarávaní pri zadávaní nadlimitných zákaziek len elektronicky a povinnosť úradu v ustanovenej lehote uverejniť tieto oznámenia, ak verejný obstarávateľ a obstarávateľ splnil zákonom ustanovené povinnosti, ktoré sa týkajú posielania týchto oznámení.
 
K bodu 28
Ide o legislatívno-technickú úpravu v súvislosti s vypustením novooznačeného odseku 5 tohto ustanovenia.
 
K bodu 29
Ide o legislatívno-technickú úpravu v súvislosti s vnútorným odkazom.
 
K bodu 30
Navrhuje sa vypustiť ustanovenie, podľa ktorého verejný obstarávateľ mohol postupovať pri zadávaní nadlimitných zákaziek na dodanie tovaru výlučne elektronickou komunikáciou. V pravidlách pri zadávaní zákaziek si verejný obstarávateľ zvolí spôsob komunikácie, a nie je potrebné upravovať osobitne zadávanie zákaziek na dodanie tovaru formou elektronickej komunikácie.
 
K bodu 31
Navrhovaným doplnením sa zovšeobecňuje doklad, ktorým uchádzač alebo záujemca preukazuje, že je oprávnený dodávať predmet zákazky. Keďže podmienky vykonávania činností upravujú rôzne právne predpisy, preto sa navrhuje všeobecné vyjadrenie dokladu, ktorým sa táto skutočnosť preukazuje v procese verejného obstarávania.
 
K bodu 32
Navrhovaným doplnením sa spresňuje doklad preukazujúci finančné a ekonomické postavenie uchádzača alebo záujemcu, ktorým môže byť potvrdenie o poistení zodpovednosti za škodu spôsobenú pri výkone povolania, alebo potvrdením o poistení zodpovednosti za škodu podnikateľa. Túto podmienku účasti vo verejnom obstarávaní možno uplatniť, ak povinnosť poistenia vyplýva z osobitného predpisu, napríklad zákon o autorizovaných architektoch a autorizovaných stavebných inžinieroch, zákon o audítoroch, audite a dohľade nad výkonom auditu.
 
K bodu 33
Navrhuje sa spresnenie možnosti preukazovania spôsobilosti uchádzača alebo záujemcu na plnenie zmluvy odkazom na kvalifikáciu inej osoby, bez ohľadu na právnu povahu väzieb medzi uchádzačom alebo záujemcom s touto osobou. Toto platí za predpokladu, že uchádzač alebo záujemca predloží verejnému obstarávateľovi alebo obstarávateľovi dôkaz, že pri plnení zmluvy s prostriedkami osoby, ktorej postavenie pri preukazovaní podmienok účasti využíva, bude môcť aj narábať. Verejný obstarávateľ alebo obstarávateľ na základe dôkazu predloženého uchádzačom alebo záujemcom v procese verejného obstarávania posúdi, či je toto splnené. Charakter dokladu, ktorý bude predložený ako dôkaz o reálnej možnosti využitia týchto prostriedkov pri plnení zmluvy, je ponechaný na uchádzačovi alebo záujemcovi. Zákon o verejnom obstarávaní vzhľadom na rôznorodé možnosti úpravy subdodávateľských vzťahov by nemal ustanovovať konkrétny typ dokladu, pretože ustanovením konkrétneho dokladu by mohlo dôjsť k diskriminácii najmä zahraničných uchádzačov alebo záujemcov. Takýmto dokladom môže byť napríklad prísľub takejto osoby, že konkrétne prostriedky, na ktoré sa preukázanie určitej podmienky viaže, reálne uchádzačovi alebo záujemcov táto osoba poskytne na plnenie zmluvy. Ďalšími možnosťami je aj predloženie zmluvy o spolupráci alebo zmluvy o budúcej zmluve, z ktorej záväzok poskytnutia prostriedkov pre uchádzača alebo záujemcu bude vyplývať.
 
K bodu 34
Zosúladenie znenia s čl. 48 ods. 2 smernice 2004/18/ES. Výpočet dokladov, ktorými sa preukazuje splnenie technickej alebo odbornej spôsobilosti je v tejto smernici taxatívny.
 
K bodu 35
Navrhuje sa spresnenie možnosti preukazovania spôsobilosti uchádzača alebo záujemcu na plnenie zmluvy odkazom na kvalifikáciu inej osoby, bez ohľadu na právnu povahu väzieb medzi uchádzačom alebo záujemcom s touto osobou. Toto platí za predpokladu, že uchádzač alebo záujemca predloží verejnému obstarávateľovi alebo obstarávateľovi dôkaz, že pri plnení zmluvy s prostriedkami osoby, ktorej postavenie pri preukazovaní podmienok účasti využíva, bude môcť aj narábať. Verejný obstarávateľ alebo obstarávateľ na základe dôkazu predloženého uchádzačom alebo záujemcom v procese verejného obstarávania posúdi, či je toto splnené. Charakter dokladu, ktorý bude predložený ako dôkaz o reálnej možnosti využitia týchto prostriedkov pri plnení zmluvy, je ponechaný na uchádzačovi alebo záujemcovi. Zákon o verejnom obstarávaní vzhľadom na rôznorodé možnosti úpravy subdodávateľských vzťahov by nemal ustanovovať konkrétny typ dokladu, pretože ustanovením konkrétneho dokladu by mohlo dôjsť k diskriminácii najmä zahraničných uchádzačov alebo záujemcov. Takýmto dokladom môže byť napríklad prísľub takejto osoby, že konkrétne prostriedky, na ktoré sa preukázanie určitej podmienky viaže, reálne uchádzačovi alebo záujemcov táto osoba poskytne na plnenie zmluvy. Ďalšími možnosťami je aj predloženie zmluvy o spolupráci alebo zmluvy o budúcej zmluve, z ktorej záväzok poskytnutia prostriedkov pre uchádzača alebo záujemcu bude vyplývať.
 
K bodu 36
Navrhuje sa spresnenie podmienky účasti týkajúcej sa osobného postavenia - uchádzač alebo záujemca je oprávnený dodávať tovar, uskutočňovať stavebné práce alebo poskytovať službu - ak túto podmienku preukazuje skupina dodávateľov. Je potrebné explicitne vyjadriť, že túto podmienku každý člen skupiny preukáže len oprávnením dodávať tovar, uskutočňovať stavebné práce alebo poskytovať službu vzťahujúcim sa na časť predmetu zákazky, ktorú bude zabezpečovať. V prípade skupiny dodávateľov nie je žiaduce, aby všetci členovia skupiny boli oprávnení na realizáciu komplexného predmetu zákazky. Ide napríklad o prípad, ak predmetom zákazky je dodávka tovaru vrátane jeho dopravy na požadované miesto/miesta.
 
K bodu 37
Podmienky účasti uvedie verejný obstarávateľ a obstarávateľ v oznámení o vyhlásení verejného obstarávania alebo v oznámení použitom ako výzva na súťaž. Obstarávateľ na rozdiel od verejného obstarávateľa môže určiť podmienky účasti.
Navrhované ustanovenie dáva možnosť obstarávateľovi, aby určil podmienky účasti pre uchádzačov alebo záujemcov týkajúce sa osobného postavenia. Táto voľnosť je obmedzená pre verejného obstarávateľa a to aj v prípadoch, ak zadáva zákazku súvisiacu s vykonávaním niektorej z činností v oblasti energetiky, tepelnej energetiky, vodného hospodárstva, dopravy, poštových služieb alebo činnosti súvisiacej s prieskumom alebo ťažbou ropy, plynu, uhlia a ostatných tuhých palív, či súvisiacu s prevádzkovaním prístavov a letísk. Keďže ide o verejného obstarávateľa, je v záujme štátu, obcí i spoločnosti, aby zákazky nezískavali podnikateľské subjekty, ktorých činnosť riadia, kontrolujú, resp. konajú za takýto subjekt osoby, ktoré nie sú bezúhonné, t. j. osoby, ktoré boli právoplatne odsúdené za niektorý z trestných činov, ktorého skutková podstata súvisí s podnikaním alebo za trestný čin korupcie, legalizácie príjmov z trestnej činnosti alebo poškodzovania finančných záujmov Európskych spoločenstiev.
Ak sa však obstarávateľ rozhodne, že určí podmienky účasti týkajúce sa osobného postavenia vymedzené týmto zákonom, na ich splnenie je potrebné, aby ich uchádzači alebo záujemcovia preukazovali taktiež spôsobom ustanoveným v tomto zákone.
Navrhovaným znením ustanovenia sa sleduje, aby verejný obstarávateľ a obstarávateľ primerane k predmetu zákazky stanovil dôkazy o ekonomickom a finančnom postavení, technickej alebo odbornej spôsobilosti. Požadované podmienky a doklady musia súvisieť s predmetom zákazky.
Navrhovaným znením v porovnaní s platným znením tohto ustanovenia dochádza k spresneniu znenia s poukázaním na konkrétne ustanovenia, ktoré sa týkajú podmienok účasti uchádzača alebo záujemcu na preukázanie finančného a ekonomického postavenia a technickej alebo odbornej spôsobilosti. V terajšom znení zákona požiadavky týkajúce sa kvality a environmentálneho manažérstva boli v rámci podmienok účasti, ale neboli konkrétne uvedené v ustanovení, ktoré upravovalo určenie podmienok účasti, čo v praxi spôsobovalo nejednotný výklad.
 
K bodom 38 a 39
Navrhovanou úpravou sa rozširuje povinnosť pre verejného obstarávateľa a obstarávateľa v oznámení o vylúčení uchádzača alebo záujemcu pre nesplnenie podmienok účasti vo verejnom obstarávaní uviesť aj lehotu, v ktorej možno podať žiadosť o nápravu, ak sa uchádzač alebo záujemca domnieva, že bol neoprávnene vylúčený z procesu verejného obstarávania.
 
K bodu 40
Navrhuje sa legislatívno-technická úprava, podľa ktorej sa vypúšťajú finančné limity vyjadrené v slovenských korunách, ktoré sú po zavedení eura bezpredmetné.
 
K bodu 41
Navrhuje sa legislatívno-technická úprava s cieľom zosúladenia používaných pojmov. V tomto prípade, ak osoba v rámci verejného obstarávania samostatne predloží ponuku ako uchádzač a súčasne je táto osoba aj členom skupiny, ktorá predložila ponuku, verejný obstarávateľ vylúči z procesu verejného obstarávania osobu, ktorá predložila ponuku ako samostatný uchádzač.
 
K bodu 42
Navrhuje sa doplniť ustanovenie súvisiace s vyhodnotením ponúk. Doplnením textu ustanovenia sa spresňuje, že komisia vyhodnocuje  ponuky z hľadiska splnenia požiadaviek verejného obstarávateľa alebo obstarávateľa na predmet zákazky. V praxi sa stávalo, že komisia vylúčila ponuky z formálneho hľadiska, napríklad, že bola hrebeňová väzba, alebo iný spôsob zviazania ponuky, čo nemalo vplyv na kvalitu samotnej ponuky z hľadiska predmetu zákazky.
Súčasne sa navrhuje doplniť text viažuci sa k zloženiu zábezpeky, ak ju verejný obstarávateľ alebo obstarávateľ požadoval.
 
K bodu 43
Navrhovanou úpravou sa sleduje zosúladenie terminológie s ostatnými časťami zákona o verejnom obstarávaní. Navrhovaná úprava sa týka vylúčenia ponuky uchádzača komisiou pri vyhodnocovaní ponúk, pre nesplnenie požiadaviek uvedených v oznámení o vyhlásení verejného obstarávania alebo v oznámení použitom ako výzva na súťaž a v súťažných podkladoch. Následne verejný obstarávateľ/obstarávateľ vylúči uchádzača, ktorého ponuku komisia na vyhodnotenie ponúk vylúčila, s uvedením dôvodu vylúčenia a uvedením lehoty, v ktorej môže vylúčený uchádzač podať žiadosť o nápravu, ak sa domnieva, že bol neoprávnene vylúčený z procesu verejného obstarávania.
 
K bodu 44
Navrhovanou úpravou sa rozširuje povinnosť pre verejného obstarávateľa a obstarávateľa v oznámení o výsledku vyhodnotenia ponúk uviesť aj lehotu, v ktorej možno podať žiadosť o nápravu, ak sa uchádzač domnieva, že rozhodnutím verejného obstarávateľa/obstarávateľa boli alebo mohli byť dotknuté jeho práva alebo právom chránené záujmy. Navrhovanú zmenu predpokladá aj čl. 2a ods. 2 štvrtý pododsek smernice 2007/66/ES.
 
K bodom 45 a 46
Navrhovaná zmena odkladnej lehoty na 16 dní je transpozíciou čl. 1 ods. 3 a 5 smernice 2007/66/ES vo vzťahu k uplatneniu revíznych postupov. Odkladná lehota je lehota plynúca od rozhodnutia verejného obstarávateľa/obstarávateľa o zadaní zákazky a o uzavretí zmluvy umožňujúca využitie revíznych postupov a účinné preskúmanie rozhodnutí verejného obstarávateľa/obstarávateľa. Odkladná lehota sa uplatňuje aj pri zadávaní tých zákaziek, pri ktorých verejný obstarávateľ/obstarávateľ síce nie je povinný uverejniť oznámenie o vyhlásení verejného obstarávania alebo oznámenie použité ako výzva na súťaž, ale uverejnil oznámenie o zámere uzavrieť zmluvu, ktoré je dobrovoľné, čím vytvára priestor na uplatnenie revíznych postupov.
 
K bodom 47 až 49
Navrhujú sa legislatívno-technické úpravy vzhľadom na úpravy vykonané v ustanovení týkajúcom sa výnimiek z aplikácie zákona o verejnom obstarávaní.
 
K bodu 50
Navrhuje sa pri predkladaní správ o každej zmluve, každej rámcovej dohode a o každom zriadení dynamického nákupného systému zmeniť z „povinnosti“ ich predkladania na „požiadanie úradu“, a to z dôvodu, že oznámenia o výsledku verejného obstarávania používané pri nadlimitnom verejnom obstarávaní, ktoré boli zverejnené v Nariadení Komisie (ES) č. 1564/2005 zo 7. septembra 2005, ktorým sa ustanovujú štandardné formuláre na zverejňovanie oznámení v rámci postupov verejného obstarávania podľa smerníc Európskeho parlamentu a Rady 2004/17/ES a 2004/18/ES a oznámenia o výsledku verejného obstarávania pre podlimitné zákazky, ktoré sú odvodené z nadlimitných formulárov obsahujú všetky požadované údaje, ktoré sa zapisujú do Informačného systému úradu - Procurio. Túto povinnosť má verejný obstarávateľ a obstarávateľ podľa § 48 ods. 2 písm. a) voči Európskej komisii. Preto nie je potrebné, aby sa povinne predkladali osobitne aj správy o každej uzavretej zmluve, rámcovej dohode a o každom zriadení dynamického nákupného systému.
 
K bodu 51
Navrhuje sa legislatívno-technická úprava vzhľadom na úpravy vykonané v ustanovení týkajúcom sa výnimiek z aplikácie zákona o verejnom obstarávaní a v definícii obstarávateľa.
 
K bodu 52
Navrhuje sa vypustiť ustanovenie z dôvodu, že oznámenia používané vo verejnom obstarávaní sa od 1. júla 2009 posielajú len elektronicky, preto nie je potrebné mať doterajšiu úpravu.
 
K bodom 53 až 55
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona  o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia používané vo verejnom obstarávaní posielajú len elektronicky vo formáte a postupmi  na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
 
K bodu 56
Navrhovanou úpravou sa spresňuje predkladanie ponuky skupinou dodávateľov, ktorá vyplýva z aplikačnej praxe. V prípade predkladania ponuky skupinou dodávateľov je postačujúce, ak si súťažné podklady prevzal aspoň jeden člen tejto skupiny.
 
K bodom 57 až 60
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia používané vo verejnom obstarávaní posielajú len elektronicky vo formáte a postupmi na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
 
K bodu 61
Ide o legislatívno-technickú úpravu v súvislosti so zjednotením používanej terminológie.
 
K bodu 62
Pri použití rokovacieho konania bez zverejnenia pri zadávaní zákaziek verejným obstarávateľom na nové stavebné práce alebo služby spočívajúce v opakovaní rovnakých alebo porovnateľných stavebných prác alebo služieb sa navrhuje doplniť ďalšiu podmienku a to, že predpokladaná hodnota zákazky bola určená podľa pravidiel stanovených zákonom, teda že hodnota opakovaných stavebných prác alebo služieb už bola zahrnutá v predpokladanej hodnote pôvodnej zákazky. V praxi sa často stáva, že nové opakované práce alebo služby neboli zahrnuté v predpokladanej hodnote pri zadávaní pôvodnej zákazky a v odôvodnení následného použitia rokovacieho konania bez zverejnenia sa vyjadrí spokojnosť s plnením predchádzajúcej zmluvy pôvodným dodávateľom.
 
K bodu 63
V súvislosti s navrhovaným zavedením zákazu plnenia zmluvy, ktorý sa vzťahuje aj na nezákonne použité rokovacie konanie bez zverejnenia a navrhovanú výnimku pre uloženie zákazu plnenia zmluvy v prípade dobrovoľného uverejnenia oznámenia o zámere uzavrieť zmluvu použitím rokovacieho konania bez zverejnenia s uplatnením odkladnej lehoty pri uzavretí zmluvy, sa navrhuje pri uplatnení postupu zadávania nadlimitných zákaziek rokovacím konaním bez zverejnenia vypustiť ustanovenia, ktorými sa ustanovuje povinnosť poslať oznámenie o začatí rokovacieho konania bez zverejnenia úradu na zverejnenie. Dôvodom na jeho vypustenie je dosiahnutie právnej istoty, ktorá by nebola zaistená najmä dôsledkom kolízie termínu uverejnenia dvoch druhov oznámení na dvoch rôznych miestach a tiež zabezpečenie správneho postupu pri rozhodovaní o návrhu na uloženie zákazu plnenia zmluvy úradom.
 
K bodu 64
Ide o legislatívno-technickú úpravu v súvislosti s navrhovanou úpravou v rokovacom konaní bez zverejnenia.
 
K bodu 65
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia  používané vo verejnom obstarávaní posielajú len elektronicky vo formáte a postupmi  na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
 
K bodu 66
Navrhovanou úpravou súvisiacou s použitím súťažného dialógu pri zadávaní zákazky sa sleduje, aby po predložení konečnej ponuky sa tieto otvárali a vyhodnocovali podľa ustanovených pravidiel.
 
K bodu 67
Novonavrhované znenie súvisí s navrhovanou úpravou pravidiel aj pre zadávanie koncesie na služby. Problematika zadávania koncesií na služby je vyňatá spod rámca smerníc upravujúcich oblasť verejného obstarávania.
Navrhovaná úprava vychádza z doterajšej úpravy pravidiel pre zadávanie koncesie na stavebné práce.
Navrhuje sa ustanoviť rovnaký finančný limit pre povinnosť verejného obstarávateľa zadávať koncesie na služby aj koncesie na stavebné práce podľa navrhovaných pravidiel a postupov verejného obstarávania.
Navrhuje sa, aby verejný obstarávateľ bol povinný postupovať podľa zákona o verejnom obstarávaní aj pri zadávaní koncesie na stavebné práce a koncesie na služby súvisiacej s vykonávaním činnosti v odvetví energetiky a tepelnej energetiky, v odvetví vôd, v odvetví dopravy, v odvetví poštových služieb.
Navrhovaným znením sa upravuje postup pri zadávaní koncesie na stavebné práce a koncesie na služby. Uvádzajú sa ustanovenia zákona, ktoré pri zadávaní zákaziek na koncesiu sa nepoužijú napríklad zábezpeka, elektronická aukcia, dynamický nákupný systém. Navrhuje sa, aby sa pri zadávaní koncesií použila verejnú súťaž, užšia súťaž, rokovacie konanie so zverejnením a súťažný dialóg. Nie je možné použiť postup rokovacieho konania bez zverejnenia.
Súčasne sa osobitne navrhuje upraviť vyhlásenie koncesie na stavebné práce a vyhlásenie koncesie na služby z dôvodu, že nie je upravený štandardný formulár pre koncesie na služby Európskou komisiou. Z uvedeného dôvodu sa oznámenie o vyhlásení koncesie na služby posiela úradu.
Navrhujú sa lehoty na predloženie žiadosti o koncesiu a lehoty na oznámenie výsledku verejného obstarávania, ktoré vychádzajú z oznámení používaných pri klasických zákazkách.
 
K bodu 68
Navrhuje sa legislatívno-technická úprava v súvislosti s úpravou zadávania zákaziek na koncesie na služby, kde je potrebné pôvodné vyjadrenie koncesie na stavebné práce doplniť aj koncesiou na služby.
 
K bodu 69
V rámci pravidiel určených pre koncesionára, ktorý nie je verejným obstarávateľom, navrhuje sa osobitne posielanie oznámenia o vyhlásení verejného obstarávania na uskutočnenie stavebných prác a osobitne posielanie oznámenia o vyhlásení verejného obstarávania na poskytnutie služieb. V prípade posielania oznámenia o vyhlásení verejného obstarávania na poskytnutie služieb sa posiela len úradu z dôvodu, že nie je štandardný formulár pre tento druh oznámenia, vzhľadom na to, že smernice upravujúce oblasť verejného obstarávania nemajú upravený postup pri zadávaní koncesie na služby.
 
K bodu 70
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia používané vo verejnom obstarávaní posielajú len elektronicky vo formáte a postupmi na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
 
K bodu 71
Navrhuje sa legislatívno-technická úprava v súvislosti s úpravou zadávania zákaziek na koncesie na služby, kde je potrebné pôvodné vyjadrenie koncesie na stavebné práce doplniť o koncesiu na služby. Súčasne sa navrhuje legislatívno-technická úprava súvisiaca s navrhovanou úpravou v rokovacom konaní bez zverejnenia.
 
K bodu 72
Navrhuje sa legislatívno-technická úprava vzhľadom k navrhovanej úprave v definícii obstarávateľa.
 
K bodom 73 a 74
Ide o legislatívno-technickú úpravu v súvislosti s navrhovanou úpravou v rokovacom konaní bez zverejnenia.
 
K bodom 75 až 79
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona  o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia používané vo verejnom obstarávaní posielajú len elektronicky vo formáte a postupmi  na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
 
K bodu 80
Ide o legislatívno-technickú úpravu v súvislosti so zjednotením používanej terminológie.
 
K bodu 81
V súvislosti s navrhovaným zavedením zákazu plnenia zmluvy, ktorá sa vzťahuje aj na nezákonne použité rokovacie konanie bez zverejnenia a navrhovanú výnimku pre uloženie zákazu plnenia zmluvy v prípade dobrovoľného uverejnenia oznámenia o zámere uzavrieť zmluvu použitím rokovacieho konania bez zverejnenia s uplatnením odkladnej lehoty pri uzavretí zmluvy, sa navrhuje pri uplatnení postupu zadávania nadlimitných zákaziek rokovacím konaním bez zverejnenia vypustiť ustanovenia, ktorými sa ustanovuje povinnosť poslať oznámenie o začatí rokovacieho konania bez zverejnenia úradu na zverejnenie. Dôvodom na jeho vypustenie je dosiahnutie právnej istoty, ktorá by nebola zaistená najmä dôsledkom kolízie termínu uverejnenia dvoch druhov oznámení na dvoch rôznych miestach a tiež zabezpečenie správneho postupu pri rozhodovaní o návrhu na uloženie zákazu plnenia zmluvy úradom.
 
K bodom 82 a 83
Ide o legislatívno-technickú úpravu v súvislosti s navrhovanou úpravou v rokovacom konaní bez zverejnenia.
 
K bodu 84
V ustanovení sa navrhuje doplniť text, ktorým sa legislatívne spresní, ktoré časti zákona o verejnom obstarávaní sa použijú pri postupoch zadávania podlimitných zákaziek.
 
K bodu 85
Navrhuje sa vypustiť ustanovenie, podľa ktorého verejný obstarávateľ mohol postupovať pri zadávaní podlimitných zákaziek na dodanie tovaru výlučne elektronickou komunikáciou. V pravidlách pri zadávaní zákaziek si verejný obstarávateľ zvolí spôsob komunikácie, a nie je potrebné upravovať osobitne zadávanie zákaziek na dodanie tovaru formou elektronickej komunikácie.
 
K bodu 86
Ide o legislatívno-technickú úpravu súvisiacu s vnútorným odkazom.
 
K bodu 87
Navrhuje sa úprava/skrátenie minimálnych lehôt na predkladanie ponúk z dôvodu zmeny zákona o verejnom obstarávaní, uskutočnenej zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa oznámenia používané vo verejnom obstarávaní posielajú len elektronicky vo formáte a postupmi na prenos dostupnými na webovom sídle Úradu pre úradné publikácie Európskych spoločenstiev a Úradu pre verejné obstarávanie. Z uvedeného dôvodu nie je potrebné, aby lehoty na predkladanie ponúk, lehoty na predkladanie dokladov, lehoty na predkladanie žiadostí o účasť, prípadne iné lehoty upravené zákonom, ktoré boli stanovené pri komunikácii v listinnej podobe, sa naďalej uvádzali v platnej legislatíve verejného obstarávania.
Súčasne sa navrhuje legislatívno-technická úprava z dôvodu, že pri verejnej súťaži podlimitné zákazky zadáva podľa zákona len verejný obstarávateľ. Vypustený text je bezpredmetný, vzhľadom na to, že obstarávateľ pri zadávaní podlimitných zákaziek má výnimku z aplikácie zákona.
 
K bodu 88
Navrhuje sa legislatívno-technická úprava pri užšej súťaži pri zadávaní podlimitnej zákazky organizovanej verejným obstarávateľom. Vypustený text „oznámenie použité ako výzva na súťaž“  je bezpredmetný, vzhľadom na to, že sa používa len pre obstarávateľa, ktorý nemá povinnosť postupovať podľa zákona pri zadávaní podlimitných zákaziek.
 
K bodu 89
Navrhuje sa legislatívno-technická úprava pri užšej súťaži pri zadávaní podlimitnej zákazky organizovanej verejným obstarávateľom. Vypustený text  je bezpredmetný, vzhľadom na to, že len verejný obstarávateľ má povinnosť pri zadávaní podlimitných zákaziek postupovať podľa zákona.
 
K bodu 90
V súvislosti s navrhovanou úpravou vypustiť ustanovenia týkajúce sa posielania oznámenia o začatí rokovacieho konania bez zverejnenia úradu na zverejnenie pri uplatnení nadlimitného postupu zadávania zákazky, je potrebné ponechať doterajšiu úpravu pri uplatnení podlimitného postupu zadávania zákazky rokovacím konaním bez zverejnenia, preto je potrebná v tomto ustanovení explicitná úprava povinnosti posielať oznámenie o začatí rokovacieho konania bez zverejnenia úradu v podlimite.
 
K bodu 91
Navrhuje sa vypustenie zadávania podlimitných koncesií. Ide o nízke finančné limity, kde skúsenosti z praxe poukazujú na skutočnosť, že v praxi sa nepoužívajú.
 
K bodu 92
V navrhovanom ustanovení sa upravujú všeobecné pravidlá pre zadávanie podprahových zákaziek tak, aby boli dodržané princípy zadávania zákaziek, ale súčasne aby verejný obstarávateľ pomerne v krátkom časovom období zabezpečil výber zmluvného partnera na požadovaný predmet zákazky.
Tieto pravidlá sa týkajú stanovenia predpokladanej hodnoty predmetu zákazky, splnenia podmienok účasti vo verejnom obstarávaní, kde je povinnosť vyžadovať doklad o oprávnení dodávať tovar, uskutočňovať stavebné práce alebo poskytovať služby, ako aj možnosť vyžadovať ďalšie doklady, ktorými sa preukazuje splnenie podmienok účasti vo verejnom obstarávaní. V súťažných podkladoch musí byť uvedený podrobný opis predmetu zákazky, pri dodržaní princípu nediskriminácie uchádzačov, ako aj obchodné podmienky dodania predmetu zákazky. Verejný obstarávateľ má povinnosť stanoviť lehotu na predkladanie ponúk tak, aby zohľadnil dostatočný čas na spracovanie ponuky a vytvoril priestor na vysvetľovanie ponúk. Súčasne je stanovená lehota na vysvetľovanie údajov uvedených vo výzve na predkladanie ponúk. Je na rozhodnutí verejného obstarávateľa, či zriadi komisiu na vyhodnotenie ponúk alebo nie, avšak musí určiť lehotu viazanosti ponúk, pri ktorej stanovení zohľadní časové obdobie potrebné na vyhodnotenie ponúk, ako aj komunikáciu medzi komisiou, verejným obstarávateľom a uchádzačom, na záver s úspešným uchádzačom v lehote viazanosti ponúk uzavrie zmluvu, a ostatným oznámi, že neuspeli s uvedením dôvodu ich neúspešnosti a identifikačných údajov úspešného uchádzača.
Navrhovaným ustanovením sa určuje verejnému obstarávateľovi povinnosť zverejniť výzvu na svojej internetovej stránke  a po dni zverejnenia môže verejný obstarávateľ vyzvať na predkladanie ponúk vybraných uchádzačov. Toto zverejnenie výzvy slúži ako informácia pre ďalších potencionálnych uchádzačov a dáva im možnosť požiadať verejného obstarávateľa o poskytnutie súťažných podkladov potrebných na vypracovanie ponuky.
Navrhovaná právna úprava poskytuje verejnému obstarávateľovi možnosť, aby účasť v postupe zadávania zákazky obmedzil výlučne na uchádzačov, ktorí majú štatút chránenej dielne alebo chráneného pracoviska.
Navrhovaná úprava v porovnaní s doterajšou úpravou vychádza z aplikačnej praxe s cieľom spresniť postup pri zadávaní podprahových zákaziek. Vypúšťa sa ustanovenie, podľa ktorého verejný obstarávateľ mohol postupovať pri zadávaní podprahových zákaziek na dodanie tovaru výlučne elektronickou komunikáciou. V pravidlách pri zadávaní zákaziek si verejný obstarávateľ zvolí spôsob komunikácie, a nie je potrebné upravovať osobitne zadávanie zákaziek na dodanie tovaru formou elektronickej komunikácie. Spresňujú sa pravidlá používania elektronickej aukcie odkazom na ustanovenie zákona o verejnom obstarávaní upravujúce tento inštitút a vypúšťa sa ustanovenie, ktoré upravovalo možnosť pre verejného obstarávateľa pri zadávaní podprahových zákaziek využiť zoznam kvalifikovaných dodávateľov. Tento inštitút sa v praxi doteraz nevyužíval. Podľa smerníc upravujúcich oblasť verejného obstarávania inštitút kvalifikovaných dodávateľov je upravený len pre obstarávateľa a jeho význam je napríklad pri zadávaní nadlimitných zákaziek na náhradné diely, kde obstarávateľ si môže dodávateľov vyberať z už kvalifikovaných dodávateľov.
 
K bodu 93
Ide o legislatívno-technickú úpravu v súvislosti s navrhovanou úpravou v rokovacom konaní bez zverejnenia.
 
K bodu 94
Cieľom navrhovanej úpravy ustanovení upravujúcich súťaž návrhov je zosúladenie so smernicami upravujúcimi oblasť verejného obstarávania, ako aj požiadaviek vyplývajúcich z aplikačnej praxe.
 
K bodu 95
Navrhuje sa spresnenie ustanovenia, podľa ktorého v oznámení o vyhlásení súťaže návrhov sa uvádzajú kritériá výberu účastníkov a nie v súťažných podmienkach, tak ako uvádza terajšia legislatíva.
 
K bodu 96
Navrhovanou úpravou sa sleduje spresnenie textu a tým k jednoznačnému vyjadreniu, podľa ktorého sa negatívne vymedzuje, kto nemôže byť účastníkom v súťaži návrhov. Ide o osobu, ktorá vypracovala kritériá výberu účastníkov, vypracovala kritériá hodnotenia predložených návrhov, alebo overovala súťažné podmienky.
 
K bodu 97
V prípade použitia užšej súťaži sa môže obmedziť počet účastníkov a v tom prípade sa určia aj kritériá ich výberu, ktoré je potrebné uviesť v oznámení o vyhlásení súťaže návrhov.
 
K bodu 98
Navrhovaným doplnením sa spresňujú osoby – účastníci súťaže návrhov, ktorým sa doručuje kópia zápisnice o zasadnutí poroty, na ktorom sa rozhodlo o poradí návrhov a o rozdelení cien a odmien.
 
K bodu 99
Ide o legislatívno-technickú úpravu.
 
K bodu 100
Navrhuje sa legislatívno-technická úprava súvisiaca s vypustením ustanovení, ktoré upravovali možnosť zadávania zákaziek na tovary len elektronickou komunikáciou.
 
K bodu 101
Ide o legislatívno-technickú úpravu v súvislosti s navrhovanou úpravou týkajúcou sa rokovacieho konania bez zverejnenia, t. z. povinnosť úradu zverejniť na svojej internetovej stránke oznámenia o začatí rokovacieho konania bez zverejnenia pri uplatnení podlimitného postupu zadávania zákazky.
 
K bodom 102 a 103
Navrhuje sa legislatívno-technická úprava vzhľadom na úpravu uskutočnenú zákonom č. 442/2008 Z. z., ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, podľa ktorého sa Vestník verejného obstarávania od 1. januára 2009 vydáva len v elektronickej podobe a ustanovenie týkajúce sa zabezpečenia zhody listinnej podoby a elektronickej podoby, ako aj záväznosť listinnej podoby vestníka sú bezpredmetné.
Navrhuje sa ustanovenie o zodpovednosti verejného obstarávateľa, obstarávateľa alebo osoby podľa § 7 za obsahovú a jazykovú správnosť posielaných a uverejňovaných oznámení používaných vo verejnom obstarávaní.
Súčasne sa navrhuje doterajší obsah Vestníka verejného obstarávania vypustiť vzhľadom na to, že je súčasťou informačného systému úradu a premietol sa aj do jednotlivých ustanovení zákona.
 
K bodu 104
Navrhovaným doplnením sa transponuje čl. 4 ods. 1 a 2 smernice 2007/66/ES. Rozširujú sa povinnosti úradu voči Európskej komisii pri uplatňovaní revíznych postupov.
 
K bodu 105
Ide o legislatívno-technickú úpravu v súvislosti s navrhovanou úpravou v rokovacom konaní bez zverejnenia.
 
K bodu 106
Navrhuje sa legislatívno-technická úprava vzhľadom k úprave v definícii obstarávateľa.
 
K bodu 107
Navrhované znenie je transpozíciou čl. 3 smernice 2007/66/ES. Stanovujú sa povinnosti úradu voči Európskej komisii a spôsob, akým je úrad povinný reagovať na požiadavky Európskej komisie, ak žiada informácie o postupe zadávania zákazky pred uzavretím zmluvy a riešení údajných porušení pravidiel verejného obstarávania.
 
K bodu 108
Navrhuje sa spresniť ustanovenie, ktorým sa z časového hľadiska stanovuje odborná prax vo verejnom obstarávaní, ako jeden z predpokladov na získanie odbornej spôsobilosti vo verejnom obstarávaní. Žiadatelia o odbornú prípravu často predkladajú doklady o odbornej praxi, ktorú vykonávali počas vysokoškolského štúdia dennou formou, odvolávajúc sa na súčasné znenie zákona. V praxi sa stáva, že žiadatelia predložia doklad o odbornej praxi po skončení vysokoškolského štúdia dva roky v zamestnaní ako v pracovno-právnom vzťahu u subjektu, ktorý zabezpečuje verejné obstarávanie a následne zvyšok odbornej praxe preukážu  odbornou praxou, ktorú vykonávali  počas štúdia dennou formou, napriek tomu, že neboli v pracovnoprávnom vzťahu alebo v obdobnom vzťahu.
 
K bodu 109
Navrhuje sa spresnenie ustanovenia obsahujúce informácie, ktoré predkladá žiadateľ - zamestnanec vo svojej žiadosti o zápis do zoznamu odborne spôsobilých osôb.
 
K bodu 110
Navrhovaným novým znení sa vypúšťa doklad – potvrdenie o úspešnom vykonaní skúšky, ktorý je v platnej legislatíve verejného obstarávania prílohou k žiadosti o zápis do zoznamu odborne spôsobilých osôb. Vychádzali sme z akčného plánu podľa uznesenia vlády SR č. 367/2008 zo 4. júna 2008 bod B.18. v bode IV. „Skvalitnenie podnikateľského prostredia, lepšia regulácia a vyššia transparentnosť“ pre opatrenie č. 9 „Zákaz vyžadovania duplicitných potvrdení už raz vydaných orgánmi verejnej správy“ v Modernizačnom programe Slovensko 21. Úrad pri zápise do zoznamu odborne spôsobilých osôb bude vychádzať z údajov o vykonaní skúšky zaznamenaného v informačnom systéme úradu, čím sa eliminuje duplicitné preukazovanie úspešného vykonania skúšky. V praxi to znamená, že nebudeme vyžadovať od žiadateľa o zápis do zoznamu odborne spôsobilých osôb potvrdenie, ktoré vydáva úrad.
 
K bodom 111, 113 a 114
Vzhľadom na to, že Vestník verejného obstarávania úrad vydáva len v elektronickej podobe, navrhovaným doplnením sa upravuje zverejňovanie údajov na internetovej stránke úradu, ktoré sa predtým uverejňovali vo vestníku. Ide napríklad o údaje zo zoznamu odborne spôsobilých osôb, zverejňovanie výziev na preškolenie, údaje zo zoznamu podnikateľov.
 
K bodu 112
Ide o legislatívno-technickú úpravu vzhľadom na úpravu v bode 17.
 
K bodu 115
Navrhovaným doplnením sa sleduje zosúladenie so smernicami upravujúcimi oblasť verejného obstarávania tým, že sa dopĺňa zoznam dokladov, na základe ktorých podnikateľ preukázal splnenie podmienok účasti týkajúcich sa osobného postavenia a je zapísaný do zoznamu podnikateľov.
Navrhuje sa, aby zoznam podnikateľov obsahoval aj zoznam členov štatutárneho orgánu.
 
K bodu 116
Navrhovaná úprava žiadosti o nápravu spresňuje súčasné znenie tohto ustanovenia. Dochádza k úprave definície aktívne legitimovanej osoby na doručenie žiadosti o nápravu v súlade bodom 17 odôvodnenia (preambuly) a  čl. 1 ods. 3 smernice 2007/66/ES. Okrem uchádzača, záujemcu a účastníka tak žiadosť o nápravu môže podať aj osoba, ktorej v dôsledku postupu verejného obstarávateľa, obstarávateľa alebo osoby podľa § 7, hrozí ujma alebo vznikla ujma na jej právach alebo právom chránených záujmoch.
Dochádza k rozšíreniu okruhu skutočností, proti ktorým je možné podať žiadosť o nápravu o možnosť podať žiadosť o nápravu proti zámeru uzavrieť zmluvu uverejnenom podľa § 22 ods. 7. Koncepčne sa rozširuje právo uchádzača, záujemcu, účastníka alebo osoby, ktorej práva alebo právom chránené záujmy boli alebo mohli byť dotknuté, žiadosťou o nápravu namietať proti predmetnému zámeru. Koncepčne sa rozširuje právo uplatniť žiadosť o nápravu taktiež proti podmienkam uvedeným v oznámení o koncesii (§ 67 ods. 2 zákona). Uvedené ustanovenie plne korešponduje s bodom 17 preambuly smernice 2007/66/ES v nadväznosti na čl. 2 ods. 1 písm. b) tejto smernice.
Navrhovanou úpravou sa spresňuje, že žiadosť o nápravu môže byť podaná proti vyhodnoteniu ponúk, teda proti celému procesu vyhodnotenia ponúk, nielen proti výsledku tohto procesu, ale aj proti samotnému posúdeniu ponúk z hľadiska splnenia stanovených podmienok a požiadaviek, vyhodnoteniu ponúk na základe stanovených kritérií na vyhodnotenie ponúk, ako aj proti postupu komisie na vyhodnotenie ponúk počas tohto vyhodnotenia. Navrhovaným spresnením sa má predchádzať špekulatívnemu podávaniu námietok označených proti inému úkonu (napr. z dôvodu možného zmeškania lehoty na podanie žiadosti o nápravu proti vyhodnoteniu ponúk), ktoré však svojím obsahom smerujú proti vyhodnoteniu ponúk.
Navrhované ustanovenie precizuje počítanie lehôt pri doručovaní žiadostí o nápravu smerujúcu proti zámeru uzavrieť zmluvu alebo proti podmienkam uvedeným v oznámeniach používaných na vyhlásenie verejného obstarávania (oznámenie o vyhlásení verejného obstarávania, oznámení o koncesii, oznámenie použité ako výzva na súťaž, oznámenie o vyhlásení súťaže návrhov). Nakoľko v predmetnom prípade ide o hmotnoprávne lehoty, je z dôvodu zachovania právnej istoty potrebné stanoviť presný dátum na začatie plynutia týchto lehôt. V súvislosti s uvedeným, je v prípadoch duálneho zverejňovania oznámení v Úradnom vestníku Európskej únie a súčasne ich zverejnenia vo Vestníku verejného obstarávania potrebné stanoviť začiatok plynutia lehôt od uverejnenia v Úradnom vestníku Európskej únie, pretože dátumy zverejnenia v oboch vestníkoch môžu byť odlišné. V prípadoch zverejňovania oznámení len vo Vestníku verejného obstarávania, začiatok lehoty na doručenie predmetných žiadostí o nápravu plynie od uverejnenia predmetného oznámenia v tomto vestníku. Predmetnou úpravou taktiež dochádza k úprave lehoty na podanie žiadostí o nápravu z pôvodných 7 dní na 10 dní. Uvedené rozšírenie lehoty na uplatnenie revíznych postupov vyplýva z požiadavky smernice 2007/66/ES na zabezpečenie dostatočného časového rámca pre účinnú právnu ochranu proti rozhodnutiam pri zadávaní zákazky.
Navrhuje sa zavedenie odkladného účinku  žiadosti o nápravu na konanie verejného obstarávateľa, obstarávateľa alebo osoby podľa § 7, okrem konania pri uplatnení revíznych postupov. Inštitút odkladného účinku reflektuje požiadavku smernice na zabránenie ďalšiemu poškodzovaniu dotknutých záujmov žiadateľa. Zároveň je účinným nástrojom na pozastavenie alebo zabezpečenie pozastavenia postupu zadávania zákazky alebo vykonania akéhokoľvek rozhodnutia prijatého verejným obstarávateľom, obstarávateľom alebo osobou podľa § 7. Doručením žiadosti o nápravu lehoty určené verejným obstarávateľom, obstarávateľom alebo osobou podľa § 7 neplynú. Verejný obstarávateľ, obstarávateľa alebo osoba podľa § 7 oznámi opätovné plynutie lehôt. Uvedeným inštitútom nemôže dôjsť k zmene dĺžky pôvodne určených lehôt, tento inštitút má za cieľ informovať o lehote, počas ktorej určené lehoty neplynuli.
 
K bodu 117
Navrhovaná úprava dáva do súladu vymedzenie kompetencie úradu pri výkone dohľadu s upravovaným znením aktívne legitimovanej osoby v súlade s bodom 17 odôvodnenia (preambuly) a čl. 1 ods. 3 smernice 2007/66/ES.
 
K bodu 118
Vymedzenie kompetencií úradu pri výkone dohľadu sa dopĺňa o rozhodovanie o návrhoch na uloženie zákazu plnenia zmluvy, ktorým dochádza k transpozícii ustanovení smernice 2007/66/ES.
 
K bodu 119
Povinnosť zachovávať mlčanlivosť pri výkone dohľadu je potrebné upraviť konformne. Navrhuje sa preto upraviť povinnosť zachovávania mlčanlivosti pre osoby, ktoré vykonávajú dohľad nad verejným obstarávaním. Uvedená povinnosť sa tak bude vzťahovať na členov komisie pre rozhodovanie v konaní o námietkach, zamestnancov úradu vykonávajúcich kontrolu postupu zadávania zákaziek a súťaže návrhov, ako aj členov komisie pre rozhodovanie v konaní o návrhu na uloženie zákazu plnenia zmluvy.
 
K bodu 120
Navrhovaná úprava terminologicky precizuje súčasné znenie predmetného ustanovenia.
Dochádza k úprave definície aktívne legitimovanej osoby na podanie námietok v súlade bodom 17 odôvodnenia (preambuly) a čl. 1 ods. 3 smernice 2007/66/ES. Súčasne sa navrhuje zavedenie legislatívnej skratky - navrhovateľ.
Navrhuje sa rozšírenie okruhu skutočností, proti ktorým je možné podať námietky, o možnosť navrhovateľa podať námietky proti zámeru uzavrieť zmluvu podľa § 22 ods. 7. Koncepčne sa rozširuje právo uchádzača, záujemcu, účastníka alebo osoby, ktorej práva alebo právom chránené záujmy boli alebo mohli byť dotknuté, namietať aj proti predmetnému zámeru uzavrieť zmluvu a proti podmienkam uvedeným v oznámení o koncesii (§ 67 ods. 2).
Navrhované ustanovenie plne korešponduje s bodom 17 preambuly smernice 2007/66/ES v nadväznosti na čl. 2 ods. 1 písm. b) tejto smernice.
Navrhovanou úpravou sa spresňuje, že námietky môžu byť podané proti celého procesu vyhodnotenia ponúk, nielen proti výsledku tohto procesu, ale aj proti samotnému posúdeniu ponúk z hľadiska splnenia stanovených podmienok a požiadaviek, vyhodnoteniu ponúk na základe stanovených kritérií na vyhodnotenie ponúk, ako aj proti postupu komisie na vyhodnotenie ponúk počas tohto vyhodnotenia.
Spresňuje sa forma podania - námietky musia byť podané úradu a kontrolovanému v listinnej podobe, tzn. prostredníctvom poštovej prepravy alebo osobne.
Úprava lehoty na podanie námietok úradu a kontrolovanému vychádza z minimálne stanovej dĺžky tejto lehoty, ktorú vyžaduje čl. 1 ods. 5 smernice 2007/66/ES.
Navrhovanou úpravou sa zavádza povinnosť osoby inej ako je uchádzač, záujemca alebo účastník, ktorá podáva námietky, v nich uviesť, ktorej jej práva alebo právom chránené záujmy boli alebo mohli byť dotknuté postupom kontrolovaného, aby predmetnú skutočnosť mohol úrad posúdiť a rozhodnúť o jej aktívnej legitimácii na podanie námietok.
Navrhuje sa doplniť novú obsahovú náležitosť námietok, a to o doklad, ktorý preukazuje oprávnenie podpisovať námietky navrhovateľa (v prípade, že ide o fyzickú osobu) alebo osoby oprávnenej konať za navrhovateľa (v prípade právnickej osoby štatutárny orgán alebo osoba ním splnomocnená). V takomto prípade musí osoba, ktorá podpísala námietky, týmto dokladom preukázať, že na to bola oprávnená, napr. predložením výpisu z obchodného registra, z ktorého vyplýva oprávnenie tejto osoby konať a podpisovať za právnickú osobu alebo predložením splnomocnenia, ktorým štatutárny orgán navrhovateľa splnomocnil inú osobu (napr. právneho zástupcu) na podpísanie námietok. V prípade, ak za právnickú osobu konajú napr. dvaja konatelia, je potrebný v súlade s výpisom z obchodného registra podpis oboch konateľov, v prípade, ak podpisuje námietky jeden z konateľov, je potrebné k námietkam priložiť splnomocnenie od druhého konateľa, z ktorého takéto oprávnenie vyplýva, v opačnom prípade úrad nemá preukázané, že námietky podpísala osoba oprávnená konať za navrhovateľa. Predloženie dokladu, z ktorého vyplýva oprávnenie podpisovať námietky navrhovateľa alebo osoby oprávnenej konať za navrhovateľa, sa nevyžaduje len v prípade predloženia tohto dokladu kontrolovanému, aby sa odstránila duplicita preukazovania tejto skutočnosti.
Navrhuje sa sankcia pre prípad, ak kontrolovaný nedoručí úradu písomné vyjadrenie k podaným námietkam s uvedením predpokladanej hodnoty zákazky a kompletnú dokumentáciu v origináli ani v dodatočne úradom stanovenej lehote po prerušení konania o námietkach, nakoľko úrad bez predmetných dokumentov nemôže konať a rozhodnúť o podaných námietkach. Predmetné verejné obstarávanie sa bez príslušnej dokumentácie kontrolovaného stáva pre úrad nepreskúmateľné. Preto má uvedené ustanovenie plniť aj preventívnu funkciu pred snahou vyhnúť sa konaniu o námietkach.
Navrhovanou úpravou sa upresňuje, že lehoty určené kontrolovaným neplynú v prípade podania námietok proti podmienkam uvedeným v súťažných podkladoch alebo v iných dokumentoch poskytnutých v lehote na predkladanie ponúk alebo proti podmienkam uvedeným vo výzve na predkladanie ponúk alebo návrhov iným, ako boli uvedené aj v oznámení o koncesii, teda v oznámení podľa § 67 ods. 2. Doterajšia právna úprava upravovala túto možnosť len v prípade námietok proti podmienkam iným, ako boli uvedené v oznámení o vyhlásení verejného obstarávania, v oznámení použitom ako výzva na súťaž a v oznámení o vyhlásení súťaže návrhov.
Navrhovaná úprava upresňuje, že zloženie kaucie sa nevyžaduje pri podaní námietok orgánom štátnej správy pri poskytnutí finančných prostriedkov z fondov Európskych spoločenstiev.
Navrhuje sa v zákone upraviť, čo sa pokladá za ponukovú cenu na účely výpočtu výšky kaucie pri námietkach proti vyhodnoteniu ponúk a proti inému úkonu kontrolovaného po otváraní ponúk. Vychádza sa pritom zo skutočnosti, že ponukovou cenou je celková cena ponúknutá navrhovateľom za predmet zákazky, teda celková hodnota, ktorá bude vynaložená na obstaranie predmetu zákazky.
Navrhuje sa vypustiť výšku kaucie vyjadrenú v slovenských korunách, ktorá sa stala nadbytočnou po prechode Slovenskej republiky na menu euro 1. januárom 2009.
 
K bodu 121
Uvedenou úpravou sa zavádza inštitút trov konania o námietkach. Súčasťou rozhodnutí úradu podľa § 139 ods. 2 bude rozhodnutie o povinnosti kontrolovaného uhradiť trovy konania. Predmetná právna úprava reaguje na skutočnosť, že navrhovateľ pri podaní námietok skladá na účet úradu kauciu, ktorá sa v prípade ich zamietnutia stáva príjmom štátneho rozpočtu. V prípade identifikovania porušenia zákona, ktoré mohlo mať zásadný vplyv na výsledok verejného obstarávania, je potrebné, aby trovy konania o námietkach niesol kontrolovaný. Uvedený inštitút je v súlade so zásadou rovnosti strán sporu. Navrhuje sa paušálna čiastka trov konania vo výške 1000 eur. V prípadoch dôvodov hodných osobitného zreteľa, ako aj v prípadoch odôvodnených pomermi kontrolovaného sa úradu umožňuje na návrh kontrolovaného rozhodnúť o oslobodení od úhrady trov konania, a to celkom alebo sčasti. Trovy konania o námietkach predstavujú príjem štátneho rozpočtu.
 
K bodom 122 až 124
Navrhuje sa úprava dôvodu zastavenia konania o námietkach, a to v prípade, keď námietky neboli podané oprávnenou osobou. Uvedená úprava nadväzuje na navrhovanú úpravu aktívne legitimovanej osoby na podanie námietok. Uvedené prichádza do úvahy najmä v situácii, keď osoba, ktorá podala námietky, nepreukáže, že má alebo mala záujem na získaní určitej zákazky a súčasne, že jej postupom kontrolovaného hrozí alebo vznikla ujma na jej právach alebo právom chránených záujmoch.
Navrhuje sa zastavenie konania o námietkach z dôvodu, že kaucia nebola pripísaná na účet úradu v lehote alebo vo výške ustanovenej zákonom. Následne sa navrhuje upraviť dôvody na zastavenie konania o námietkach v situáciách, keď námietkam nepredchádzalo doručenie žiadosti o nápravu verejnému obstarávateľovi, obstarávateľovi alebo osobe podľa § 7 alebo keď žiadosť o nápravu nebola doručená v ustanovených lehotách alebo ak žiadosť o nápravu ani po výzve na odstránenie nedostatkov nemá predpísané náležitosti. Podľa doterajšej právnej úpravy úrad vybavoval predmetné prípady listom. Navrhovaná úprava poskytuje garanciu preskúmateľnosti rozhodnutí úradu o zastavení konania prostredníctvom súdu a predstavuje kompetenciu úradu, ktorá v doterajšej úprave výslovne absentovala.
Navrhuje sa upraviť dôvody zastavenia konania o námietkach aj v situáciách, keď úrad nie je vecne príslušný rozhodnúť o námietkach, námietky boli podané po uzavretí zmluvy alebo rámcovej dohody alebo keď námietky boli podané v rozpore s § 140 ods. 1, nakoľko v týchto situáciách zákon neumožňuje podať námietky.
 
K bodu 125
Navrhuje sa doplniť možné spôsoby rozhodnutia v konaní o námietkach aj o nariadenie odstránenia protiprávneho stavu, a to v prípadoch, kedy neprichádza do úvahy použitie ani jedného z ustanovených výrokov, pričom zároveň je preukázané, že zistený protiprávny stav mohol mať zásadný vplyv na výsledok verejného obstarávania, napríklad pri zistení opodstatnenosti namietanej skutočnosti, že kontrolovaný nepostupoval podľa tohto zákona, t. j. napríklad nevyhlásil verejné obstarávanie.
 
K bodu 126
Navrhovaná úprava ustanovuje, že úrad zamietne námietky, ak nezistí porušenie zákona, na ktoré poukazuje navrhovateľ v podaných námietkach a ktoré by súčasne mohlo zásadne ovplyvniť výsledok verejného obstarávania. Uvedené ustanovenie precizuje už súčasnú právnu úpravu, kedy úrad odvodzuje oprávnenie preskúmať verejné obstarávanie aj nad rozsah námietok z ustanovenia § 137 zákona.
Navrhuje sa vo všetkých prípadoch zastavenia konania o námietkach s výnimkou podľa písm. b) lehota 14 dní od doručenia kompletnej dokumentácie a písomného vyjadrenia k podaným námietkam úradu. V písm. b) sa navrhuje bezodkladne zastaviť konanie o námietkach aj v prípade, keď kontrolovaný zrušil použitý postup zadávania zákazky, súťaž návrhov alebo ak úrad v tom istom postupe zadávania zákazky alebo súťaži návrhov už vydal meritórne rozhodnutie. Navrhovaná úprava nadväzuje na zákonnú lehotu na vydanie meritórnych rozhodnutí - 30 dní od doručenia kompletnej dokumentácie a písomného vyjadrenia k podaným námietkam úradu.
 
K bodu 127
Navrhovanou úpravou sa ustanovuje, že ústne pojednávanie je neverejné. Uvedenú úpravu si vyžaduje skutočnosť, že v konaní o námietkach sa často riešia otázky súvisiace s obchodným tajomstvom, resp. sú uvádzané informácie, ktoré účastníci konania označujú za dôverné informácie. Zároveň je potrebné vymieniť koncentračnú zásadu, nakoľko je potrebné, aby v čase po skončení ústneho pojednávania komisia pre rozhodovanie v konaní o námietkach disponovala všetkými pre rozhodnutie veci potrebnými informáciami. Na ústnom pojednávaní musia byť uplatnené všetky pripomienky a návrhy účastníkov konania. Na skutočnosť, že na neskôr uplatnené pripomienky a návrhy sa neprihliada, musia byť účastníci konania výslovne upozornení.
 
K bodu 128
Navrhuje sa upraviť počet a zloženie členov komisie úradu pre rozhodovanie v konaní o námietkach pri rozhodnutiach o  prerušení konania o námietkach a  rozhodnutiach o predbežnom opatrení.
 
K bodu 129
Ide o legislatívno-technickú úpravu vzhľadom na úpravu mlčanlivosti v § 137.
 
K bodom 130 a 131
Navrhovanou úpravou sa definuje účel kontroly, ktorú úrad vykonáva v rámci dohľadu nad verejným obstarávaním. Z hľadiska procesného postupu úradu pri výkone kontroly sa rozlišuje medzi kontrolou, ktorá sa vykonáva pred uzavretím zmluvy alebo rámcovej dohody a pred ukončením súťaže návrhov a kontrolou vykonávanou po uzavretí zmluvy alebo rámcovej dohody, po ukončení súťaže návrhov a po zrušení použitého postupu zadávania zákazky.
Súčasnou právnou úpravou, podľa ktorej sa postupovalo primárne podľa zákona NR SR č. 10/1996 Z. z. o kontrole v štátnej správe, dochádzalo k nedorozumeniam najmä pri výkone kontroly u obstarávateľov (§ 8), ktorí nie sú orgánmi štátnej správy. Okrem toho právna úprava výkonu kontroly zakotvená v zákone NR SR č. 10/1996 Z. z. o kontrole v štátnej správe nezodpovedá v plnej miere účelu kontroly postupu zadávania zákazky podľa zákona o verejnom obstarávaním, ktorým je preverenie súladu postupu kontrolovaného s týmto zákonom.
Súvisiacou navrhovanou úpravou je vypustenie poznámky pod čiarou k  odkazu 23 odkazujúcou na ustanovenia zákona č. 10/1996 Z. z o kontrole v štátnej správe.
 
K bodom 132
Navrhuje sa úprava pravidiel výkonu kontroly procesu verejného obstarávania po uzavretí zmluvy alebo rámcovej dohody, po ukončení súťaže návrhov a po zrušení použitého postupu zadávania zákazky. Kontrola sa môže vykonávať jednak v sídle kontrolovaného, ako aj v sídle úradu. S ohľadom na dosiahnutie účelu kontroly sa upravuje oprávnenie zamestnancov úradu vykonávajúcich kontrolu vstupovať do objektov a iných priestorov kontrolovaného, ako aj oprávnenie odňať originálne vyhotovenie kompletnej dokumentácie kontrolovaného vzťahujúcej sa k predmetu kontroly.
Medzi základné povinnosti zamestnancov úradu vykonávajúcich kontrolu patrí povinnosť umožniť vedúcemu kontrolovaného oboznámiť sa so zisteniami obsiahnutými v protokole a vyjadriť sa k nim, ako aj povinnosť písomne zdôvodniť, v čom spočíva neopodstatnenosť vyjadrenia kontrolovaného ku kontrolným zisteniam. S cieľom vylúčiť akékoľvek pochybnosti sa v ustanovení výslovne ustanovuje, že za deň oboznámenia sa s protokolom sa považuje deň doručenia alebo prevzatia protokolu kontrolovaným.
Upravuje sa oprávnenie vedúceho kontrolovaného predložiť písomné vyjadrenie ku kontrolným zisteniam uvedeným v protokole, a to v lehote, ktorú na tento účel určia zamestnanci úradu vykonávajúci kontrolu. Medzi základné povinnosti kontrolovaného patria povinnosť poskytnúť súčinnosť v súlade s oprávneniami zamestnancov úradu, ktorou sa sleduje vytvorenie podmienok potrebných pre naplnenie účelu kontroly, ako aj povinnosť dostaviť sa v určenom termíne na prerokovanie protokolu.
Upravujú sa obsahové náležitosti protokolu o výsledku kontroly, ktorý sa vyhotovuje v prípade zistenia nedostatkov v postupe kontrolovaného. Ak sa kontrolou nezistí porušenie zákona, o predmetnej kontrole sa vyhotoví záznam.
Za účelom preukázania splnenia povinnosti zamestnancov úradu vykonávajúcich kontrolu umožniť vedúcemu kontrolovaného vyjadriť sa ku kontrolným zisteniam a povinnosti prerokovať protokol s vedúcim kontrolovaného sa pri prerokovaní protokolu vyhotovuje zápisnica.
Ďalej sa predmetným ustanovením upravuje skončenie výkonu kontroly. Za účelom zabrániť neúmernému predlžovaniu výkonu kontroly a tým aj mareniu jej účelu sa ustanovuje, že bezdôvodné nesplnenie povinnosti kontrolovaného zúčastniť sa na prerokovaní protokolu, nemá vplyv na skončenie výkonu kontroly.
Navrhované ustanovenie reglementuje oprávnenie úradu uložiť poriadkovú pokutu tomu, kto neposkytne zamestnancom úradu požadovanú súčinnosť v súlade s týmto zákonom a kontrolovanému, ktorý neplní povinnosti ustanovené zákonom za predpokladu, že tým došlo k sťaženiu výkonu kontroly. Ustanovením sa tiež upravuje lehota, ktorej márnym uplynutím zaniká oprávnenie úradu rozhodnúť o uložení poriadkovej pokuty.
 
K bodu 133
Navrhovaným ustanovením sa do právnej úpravy zákona zavádza konanie o návrhu na uloženie zákazu plnenia zmluvy, ktoré predstavuje transpozíciu článku 2d smernice 2007/66/ES. Uchádzač, záujemca alebo osoba, ktorá mohla mať záujem o získanie konkrétnej nadlimitnej zákazky a ktorej práva alebo právom chránené záujmy boli alebo mohli byť dotknuté postupom verejného obstarávateľa alebo obstarávateľa spôsobom uvedeným v písm. a) alebo b) odseku 1 môže po uzavretí zmluvy alebo rámcovej dohody podať návrh na uloženie zákazu plnenia zmluvy. Návrh na uloženie zákazu plnenia zmluvy takto možno podať v prípade, ak verejný obstarávateľ alebo obstarávateľ neuverejnil oznámenie o vyhlásení verejného obstarávania, oznámenie použité ako výzva na súťaž, oznámenie o koncesii alebo oznámenie o vyhlásení súťaže návrhov podľa tohto zákona (písm. a). Návrh na uloženie zákazu plnenia zmluvy možno podať aj v prípade, keď verejný obstarávateľ alebo obstarávateľ pri uzavretí zmluvy alebo rámcovej dohody nedodržal lehoty podľa § 45 ods. 2 až 8, súčasne tým oprávnenej osobe zmaril použitie revíznych postupov alebo zmaril účinnú nápravu prostredníctvom použitia revíznych postupov a zároveň porušil zákon spôsobom, ktorým podstatne ovplyvnil možnosť oprávnenej osoby získať zákazku (písm. b). Na predmetné konanie sa subsidiárne vzťahujú všeobecné predpisy o správnom konaní, čo umožní prvostupňové rozhodnutie preskúmať v rámci prípadného rozkladu.
Zavádza sa označenie účastníkov konania o návrhu na uloženie zákazu plnenia zmluvy.
Navrhuje sa taxatívnym spôsobom určiť prípady, kedy nie je možné podať návrh na uloženie zákazu plnenia zmluvy, a to keď verejný obstarávateľ alebo obstarávateľ zverejnil ex ante oznámenie a zároveň po zverejnení predmetného oznámenia dodržal odkladnú lehotu. Návrh na uloženie zákazu plnenia zmluvy ďalej nie je možné podať pri zadávaní podlimitnej zákazky, koncesie na poskytnutie služby, podprahovej zákazky a zákazky s nízkou hodnotou.
Navrhuje sa stanoviť prekluzívne lehoty na podanie návrhu na uloženie zákazu plnenia zmluvy úradu, ide o lehotu 30 dní v prípade uverejnenia oznámenia o výsledku verejného obstarávania, ak toto oznámenie obsahuje odôvodnenie o neuverejnení relevantného oznámenia. V prípade, že oznámenie o výsledku neobsahuje predmetné odôvodnenie alebo v každom inom prípade je táto lehota šesť mesiacov.
Navrhovaná úprava stanovuje aj taxatívne náležitosti návrhu na uloženie zákazu plnenia zmluvy. Vo vzťahu k náležitostiam návrhu na uloženie zákazu plnenia zmluvy sa navrhuje aj špeciálna úprava, ktorá pri návrhu na uloženie zákazu plnenia zmluvy podľa odseku 1 písm. b) popri všeobecných náležitostiach vyžaduje, aby oprávnená osoba uviedla aj dôvod, ktorým verejný obstarávateľ alebo obstarávateľ údajne zmaril použitie revíznych postupov pred uzavretím zmluvy alebo údajne zmaril účinnú nápravu prostredníctvom použitia revíznych postupov pred uzavretím zmluvy a zároveň uvedenie skutočností, ktoré údajne podstatne ovplyvnili možnosť oprávnenej osoby získať zákazku. Zmarenie revíznych postupov pred uzavretím zmluvy môže predstavovať situácia kedy, napríklad verejný obstarávateľ alebo obstarávateľ nerešpektuje odkladné lehoty ustanovené v § 45 a uvedeným spôsobom zmarí použitie revíznych postupov. Zmarenie účinnej nápravy prostredníctvom použitia revíznych postupov môže predstavovať situácia kedy, napríklad verejný obstarávateľ alebo obstarávateľ obdrží žiadosť o nápravu, avšak nerešpektuje jej odkladný účinok a pokračuje v predmetnom verejnom obstarávaní alebo uzavrie zmluvu.
Navrhuje sa určiť deň začatia konania o návrhu na uloženie zákazu plnenia zmluvy, t. j. deň doručenia návrhu úradu. Navrhuje sa zaviesť do konania o uložení zákazu plnenia zmluvy inštitút kaucie, ktorý sa osvedčil v konaní o námietkach. Kaucia musí byť pripísaná na účet úradu najneskôr do 7 dní od podania návrhu. Ustanovenie taktiež určuje výšku kaucie v konaní o návrhu na uloženie zákazu plnenia zmluvy, pričom rozlišuje nadlimitnú zákazku na dodanie tovaru, na poskytnutie služby a na uskutočnenie stavebných prác.
Navrhovaným ustanovením sa určuje aj procesný postup úradu v konaní o návrhu na uloženie zákazu plnenia zmluvy. Úrad preskúma náležitosti návrhu. V prípade absencie náležitostí návrhu alebo v prípade, ak nebola zložená kaucia na účet úradu, úrad rozhodnutím konanie o návrhu na uloženie zákazu plnenia zmluvy zastaví. V prípade perfektnosti návrhu, úrad doručí jeho fotokópiu verejnému obstarávateľovi alebo obstarávateľovi, ktorý je následne povinný doručiť úradu písomné vyjadrenie spolu s kompletnou dokumentáciou do siedmich dní od doručenia návrhu. V prípade, ak verejný obstarávateľ alebo obstarávateľ má za to, že existujú dôvody všeobecného záujmu, ktoré si vyžadujú pokračovanie v plnení zmluvy, je povinný ich uviesť vo vyjadrení k návrhu. Predmetné ustanovenie taktiež umožňuje prerušiť konanie o návrhu na uloženie zákazu plnenia zmluvy v prípade, ak si verejný obstarávateľ alebo obstarávateľ nesplní svoju povinnosť doručiť kompletnú dokumentáciu a vyjadrenie k návrhu. Navrhovaná úprava stanovuje kompetenciu úradu prerušiť konanie o návrhu na uloženie zákazu plnenia zmluvy v prípadoch, kedy je pre náležité posúdenie veci potrebné vyžiadanie odborného stanoviska. Takéto prerušenie trvá najviac 60 dní.
Navrhovaná úprava odlišne od Správneho poriadku zavádza inštitút pribratia znalca, proti ktorému nie je možné podať rozklad.
Navrhovaná úprava predstavuje taxatívny výpočet prípadov, kedy úrad rozhodnutím zastaví konanie o návrhu na uloženie zákazu plnenia zmluvy. Písm. h) predstavuje transpozíciu článku 2d ods. 4 smernice 2007/66/ES, ktorý predstavuje výnimku z uloženia zákazu plnenia zmluvy.
Navrhované ustanovenie reglementuje rozhodnutie úradu o zamietnutí návrhu o uložení zákazu plnenia zmluvy.
Zavádza sa inštitút alternatívnej sankcie, kedy úrad síce identifikuje porušenie zákona odôvodňujúce uloženie zákazu plnenia zmluvy, avšak zároveň uzná existenciu prevažujúcich dôvodov týkajúcich sa všeobecného záujmu, ktoré si vyžadujú pokračovanie plnenia zmluvy.
Navrhovaná úprava predstavuje taxatívny výpočet prípadov, kedy úrad uloží zákaz plnenia zmluvy. Právoplatným rozhodnutím úradu o zákaze plnenia zmluvy sa stáva zmluva neplatnou. Ide o relatívnu neplatnosť s účinkami ex nunc. Umožňuje sa rozhodnutie úradu v konaní o návrhu na uloženie zákazu plnenia zmluvy napadnúť správnou žalobou na príslušnom súde v prekluzívnej lehote 10 dní od doručenia rozhodnutia.
Navrhovaná úprava predstavuje transpozíciu článku 2d ods. 3 smernice 2007/66/ES, ktorý vymedzuje, čo nemožno pokladať za dôvody týkajúce sa všeobecného zákazku vyžadujúce pokračovanie plnenia zmluvy.
Navrhované ustanovenie predstavuje úpravu doručovania rozhodnutí v konaní o návrhu na uloženie zákazu plnenia zmluvy.
Navrhovaná úpravu určuje zloženie prvostupňového orgánu a povinnosti jeho členov. Navrhuje sa, že kaucia sa stáva príjmom štátneho rozpočtu dňom nadobudnutia právoplatnosti rozhodnutia úradu, ktorým bol návrh na uloženie zákazu plnenia zmluvy zamietnutý, inak sa vráti oprávnenej osobe.
Navrhovanou úpravou sa zavádza aj inštitút trov konania o návrhu na uloženie zákazu plnenia zmluvy. Súčasťou rozhodnutí úradu podľa § 148a ods. 14 a 15 bude tiež rozhodnutie o povinnosti kontrolovaného uhradiť trovy konania o návrhu na uloženie zákazu plnenia zmluvy úradu. Predmetná právna úprava reaguje na skutočnosť, že oprávnená osoba pri podaní návrhu skladá na účet úradu kauciu, ktorá sa v prípade jeho zamietnutia stáva príjmom štátneho rozpočtu. V prípade identifikovania porušenia zákona, ktoré mohlo mať zásadný vplyv na výsledok verejného obstarávania, je potrebné, aby trovy konania niesol verejný obstarávateľ alebo obstarávateľ. Uvedený inštitút je v súlade so zásadou rovnosti strán sporu. Navrhuje sa paušálna čiastka trov konania vo výške 1000 eur. V prípadoch hodných osobitného zreteľa, ako aj v prípadoch odôvodnených pomermi kontrolovaného, sa úradu umožňuje na návrh kontrolovaného rozhodnúť o oslobodení od úhrady trov konania, a to celkom alebo sčasti. Trovy konania predstavujú príjem štátneho rozpočtu.
 
K bodu 134
Navrhovaným ustanovením sa spresňuje okruh správnych deliktov, ktoré zákon sankcionuje uložením pokuty a v niektorých prípadoch sa spresňujú sadzby na uloženie pokút. Uvedené má slúžiť najmä ako prevencia pred nedodržiavaním zákona a má prispieť k dôslednejšej aplikácii zákona verejnými obstarávateľmi a obstarávateľmi.
Predmetné ustanovenie pri ukladaní pokút za správne delikty upravuje aj tzv. absorpčnú zásadu, ktorá spočíva na princípe, že prísnejší delikt pohlcuje (absorbuje) delikt miernejší. Z uvedeného dôvodu, ak sa verejný obstarávateľ alebo obstarávateľ v jednom postupe zadávania zákazky dopustí viacerých správnych deliktov, pokuta sa uloží len za ten správny delikt, ktorý je sankcionovaný najvyššou sadzbou pokuty.
Ďalej sa navrhovaným ustanovením precizuje spôsob určenia výšky pokuty tým, že v prípadoch, keď nie je možné určiť celkovú zmluvnú cenu za celý predmet zákazky a za celé zmluvné obdobie, pri výpočte pokuty sa vychádza z predpokladaného množstva predmetu zákazky určeného verejným obstarávateľom alebo obstarávateľom vynásobeného jednotkovými cenami za celú dobu trvania zmluvy, resp. z predpokladanej hodnoty zákazky.
 
K bodom 135, 136 a 140
Navrhujú sa vypustiť ustanovenia upravujúce osvedčenie o atestácii a zmierovacie konanie. Systém dobrovoľného osvedčovania, ktorý umožňoval obstarávateľom osvedčiť ich postup zadávania zákaziek na základe pravidelných kontrol sa v praxi nevyužíval. Nedosiahol sa cieľ tohto inštitútu, ktorým bolo predísť veľkému počtu porušení zákona o verejnom obstarávaní (smerníc upravujúcich oblasť verejného obstarávania). Naopak, povinnosť zabezpečiť neustálu dostupnosť inštitúcií akreditovaných na tento cieľ môže predstavovať udržiavacie náklady, ktoré už nemajú opodstatnenie, vzhľadom na to, že nie je o ne skutočný záujem zo strany obstarávateľov.
Ani zmierovací mechanizmus nevzbudil žiadny skutočný záujem zo strany účastníkov procesu zadávania zákaziek – uchádzačov/záujemcov. Spôsobila to jednak skutočnosť, že sám o sebe neumožňuje získať záväzné  predbežné opatrenia, ktorými by sa včas zabránilo nezákonnému uzavretiu zmluvy, ako aj jeho slabá zlučiteľnosť s dodržiavaním krátkych lehôt, ktoré sa uplatňujú na podanie žiadosti o preskúmanie s cieľom prijať predbežné opatrenia a nezákonné rozhodnutia zrušiť. Okrem toho potenciálna účinnosť zmierovacieho mechanizmu bola ďalej oslabená ťažkosťami, ktoré nastali pri vytváraní úplného a dostatočne rozsiahleho zoznamu nezávislých zmierovateľov v každom členskom štáte, ktorí by boli nepretržite k dispozícii a mohli by spracovávať žiadosti o zmier vo veľmi krátkych lehotách.
Súčasne sa navrhuje vypustiť príloha č. 6 k zákonu, ktorá upravuje text vyhlásenia obstarávateľa, ktorý získal osvedčenie o atestácii ako bezpredmetné.
 
K bodu 137
Navrhuje sa pri výkone rozhodnutí o povinnosti úhrady trov konania o námietkach postupovať podľa správneho poriadku. Podľa správneho poriadku sa navrhuje postupovať v konaní o návrhu na uloženie zákazu plnenia zmluvy s výnimkou tých ustanovení, ktoré sa navrhujú priamo upraviť v zákone o verejnom obstarávaní. Rovnako sa podľa správneho poriadku postupuje aj pri rozhodovaní o trovách konania o návrhu na uloženie zákazu plnenia zmluvy a pri ukladaní poriadkových pokút pri výkone kontroly.
 
K bodu 138
Navrhované prechodné ustanovenie rieši postup verejného obstarávateľa a obstarávateľa pri zadávaní zákaziek, ktoré boli vyhlásené pred účinnosťou tohto zákona. Súčasne rieši postup pri použití rokovacieho konania bez zverejnenia, ktoré bolo začaté pred účinnosťou tohto zákona. Navrhuje sa upraviť prechodné ustanovenia, ktoré riešia postup v konaniach a pri výkone kontroly, ktoré vykonáva úrad. Taktiež sa navrhuje prechodné ustanovenie, ktoré sa viaže na potvrdenie o zapísaní do zoznamu podnikateľov vydávané úradom, vzhľadom na navrhované rozšírenie obsahu zoznamu podnikateľov o informáciu o dokladoch, ktorými podnikateľ preukázal splnenie podmienok účasti vo verejnom obstarávaní týkajúce sa osobného postavenia a uvedenie zoznamu členov štatutárneho orgánu. Prechodné ustanovenie sa navrhuje aj v súvislosti s novonavrhovaným konaním o návrhu na uloženie zákazu plnenia zmluvy.
 
K bodu 139
Ide o gramatickú úpravu označenia meny v celom texte zákona.
 
K bodu 141
Do zoznamu preberaných právnych aktov sa dopĺňa Smernica Európskeho parlamentu a Rady 2007/66/ES z 11. decembra 2007, ktorou sa menia a dopĺňajú smernice Rady 89/665/EHS a 92/13/EHS, pokiaľ ide o zvýšenie účinnosti postupov preskúmania v oblasti zadávania verejných zákaziek (Ú. v. EÚ L 335, 20. decembra 2007 s. 31), ktorá sa týmto zákonom preberá do zákona o verejnom obstarávaní.
 
K Čl. II
Navrhuje sa vyhlásiť úplné znenie zákona o verejnom obstarávaní, čím sa zabezpečí prehľadnosť a jednoduchšia orientácia v pravidlách verejného obstarávania.
 
K Čl. III
Navrhuje sa účinnosť od 1. januára 2010.